Imtella' Awwissu 24, 2021 Ir-reġim tat-Taliban wissa li mhux se jestendi d-data maqbula mal-forzi barranin biex iħallu l-pajjiz sal-aħħar ta' dan ix-xahar. Dan meta fadal eluf ta' Afgani li jridu jħallu l-pajjiż. Il-mexxejja tal-pajjiżi tal-G7 li qed jiltaqgħu l-Ingilterra qed jaqblu għal taħditiet mat-Taliban biex ikun assigurat passaġġ sigur għal dawk li jridu jħallu l-pajjiż. Sadanittant, in-Nazzjonijiet Magħquda qed twissi wkoll bi kriżi ta' għaks jekk il-poplu Afgan ma jkollux il-proviżjonijiet essenzjali sal-bidu tax-xitwa. Twissija mill-alleati tal-Istati Uniti li l-evakwazzjoni tal-Afgani kollha li jridu jaħarbu t-Taliban, ma tistax issir sal-aħħar ta' dan ix-xahar. It-twissija tasal hekk kif laqgħa gholja tal-G7 – il-grupp tal-iktar pajjizi għonja, tibda titlaqqa' f'Cornwall. It-tama taqa' f'ħoġor il-President Amerikan Joe Biden biex itawwal il-preżenza tat-truppi Amerikani fl-Afganistan sakemm issir l-evakwazzjoni kollha. Il-forzi Amerikani għad għandhom kontroll tal-ajruport internazzjonali ta' Kabul fl-Afganistan u minn hemm diġà ġew evakwati kważi sittin elf ruħ, ħafna minnhom Afgani li ħadmu mal-forzi internazzjonali. Mill-banda l-oħra t-twissija tar-reġim tat-Taliban minn fomm Zabihullah Mujahid, il-kelliem ewlieni tat-Taliban, li f'konferenza tal-aħbarijiet wissa b'konsegwenzi jekk it-truppi barranin ma jirtirawx għal kollox sal-31 ta' Awwissu. Eluf ta' Afgani għadhom qed jippruvaw jaħarbu t-theddida ta' tmexxija mill-ġdid tat-Taliban f'pajjiżhom. Sadanittant, in-Nazzjonijiet Magħquda laqqgħet b'urġenza l-Kunsill tad-Drittijiet tal-Bniedem fejn iddiskutiet, fost oħrajn, it-theddida tat-Taliban fejn jidħlu drittijiet lin-nisa. In-Nazzjonijiet Magħquda qed twissi wkoll bi kriżi ta' għaks jekk il-poplu Afgan ma jkollux il-proviżjonijiet essenzjali sal-bidu tax-xitwa – staġun li għal dan il-pajjiż huwa wieħed qalil. Id-direttur reġjonali tal-programm tal-ikel fi ħdan in-Nazzjonijiet Magħquda, Anthea Webb, żiedet tgħid li issa huwa ż-żmien li l-provvisti essenzjali jibdew jitwasslu sar-reġjuni l-iktar imbegħda tal-Afganistan, qabel ikun tard wisq u jibda t-temp kiesaħ. Hija sejħet lill-kommunità internazzjonli biex tiġbor mitejn miljun dollaru ħalli n-Nazzjonijiet Magħquda tkun tista' taqdi din il-missjoni fl-Afganistan u tibgħat proviżjonijiet essenzjali ta' ikel u mediċina. Iktar kmieni: Pressjoni fuq l-Amerka biex tagħti iktar ċans għall-evakwazzjonijiet mill-Afganistan